Miss World 2023

Ang Miss World 2023 ay ang ika-71 edisyon ng Miss World pageant, na ginanap sa Jio World Convention Centre, Mumbai, Indiya noong 9 Marso 2024.
Pagkatapos ng kompetisyon, kinoronahan ni Karolina Bielawska ng Polonya si Krystyna Pyszková ng Republikang Tseko bilang Miss World 2023. Ito ang pangalawang tagumpay ng Republikang Tseko sa kasaysayan ng kompetisyon. Nagtapos bilang runner-up si Yasmina Zaytoun ng Libano.
Mga kandidata mula sa 112 mga bansa at teritoryo ang lumahok sa kompetisyong ito. Pinangunahan nina Karan Johar at Miss World 2013 Megan Young ang kompetisyon. Nagtanghal sina Shaan, Tony Kakkar, Neha Kakkar, at Miss World 2019 Toni-Ann Singh sa edisyong ito.
Noong Oktubre 2022, inanunsyo ng executive producer ng Miss World Organization na si Stephen Morley na pinagdedesisyunan pa nila kung ang ika-71 edisyon ng Miss World ay gaganapin sa Hapon, Singapura, o sa Polonya. Kalaunan ay nakipagkita ang mga kinatawan ng Miss World Organization sa Minister of Culture, Community and Youth ng Singapura na si Edwin Tong noong 9 Nobyembre 2022 upang pag-usapan ang posibilidad na ganapin sa Singapura ang kompetisyon.
Gayunpaman, noong 13 Pebrero 2023, inanunsyo ng pangulo at CEO ng Miss World Organization na si Julia Morley na ang kompetisyon ay magaganap sa Nagkakaisang Arabong Emirato sa Mayo 2023. Ayon kay Morley, iaanunsyo pa ang ibang detayle tungkol sa kompetisyon sa susunod. Magaganap ang ika-71 edisyon sa taong 2023 imbis na sa 2022 dahil sa pagkaantala ng ika-70 edisyon ng kompetisyon na naganap noong Marso 2022.
Noong 8 Hunyo 2023, inanunsyo ni Morley na magaganap ang Miss World 2023 sa Indiya, apat na buwan matapos ang pag-anunsyo na gaganapin ang kompetisyon sa Nagkakaisang Arabong Emirato. Ayon kay Morley, magaganap ang kompetisyon sa Nobyembre o Disyembre 2023. Walang binigay na klarong dahilan ang organisasyon sa biglang pagpalit ng lokasyon ng kompetisyon. Lumabas ang mga balita noong huling bahagi ng Agosto na ang kompetisyon ay magaganap sa Kashmir, ngunit tinanggihan ni Morley ang mga pahayag na iyon, at sinabi na ang lokasyon ay isasapinal pa at iaanunsyo sa ibang araw.
Gayunpaman, dahil sa eleksyon na naganap sa Indiya, muling nausog ang petsa ng Miss World sa 2 Marso 2024. Ito ay kinumpirma ni Miss World 2021 Karolina Bielawska sa isang story sa kanyang Instagram account. Opisyal na inanunsyo ng Miss World Organization noong Enero 2024 na magaganap ang Miss World sa 9 Marso 2024 sa Jio World Convention Centre, Mumbai, Indiya. Iniluklok ng Miss World Organization ang EndemolShine India bilang producer ng patimpalak.
Ang mga kalahok mula sa 112 bansa at teritoryo ay napili upang lumahok sa kompetisyon. Pitong kandidata ang nailuklok upang kumatawan sa kanilang bansa/teritoryo matapos ang pag-urong ng orihinal na kalahok o dahil lumagpas na sa panunungkulan ng orihinal na kalahok ang petsa ng kompetisyon, at isa ang nailuklok matapos maganap ang isa pang kompetisyong pambansa upang palitan ang orihinal na kalahok.
Pinalitan ni Miss World Cambodia 2022 Sreypich Teng si Sovattey Sary bilang kandidata ng Kambodya dahil sa lumagpas na sa panunungkulan ni Sary ang petsa ng kompetisyon. Pinalitan ni Miss Scotland 2023 Chelsie Allison si Miss Scotland 2022 Lucy Thomson bilang kinatawan ng Eskosya dahil lumagpas na sa panunungkulan ni Thomson ang petsa ng kompetisyon. Iniluklok si Miss Northern Ireland 2023 Kaitlyn Clarke upang kumatawan sa Hilagang Irlanda dahil lumagpas na sa panunungkulan ni Miss Northern Ireland 2022 Daria Gapska ang petsa ng kompetisyon. Iniluklok ang first runner-up ng Miss Lesotho 2021 na si Poelano Mothisi upang kumatawan sa kanyang bansa sa Miss World matapos piliin ni Miss Lesotho 2021 Refiloe Lefothane na ipagpatuloy ang kanyang pag-aaral sa ibayong bansa. Kinorohan si Lucía Arellano bilang ang bagong Miss World Peru 2022 at pinalitan si Jennifer Barrantes na pinatalsik sa trono dahil sa hindi pagtupad sa kanyang mga obligasyon na nakasaad sa kanyang kontrata, ayon sa organisasyon. Gayunpaman, itinanggi ni Barrantes ang mga pahayag at sinabing nagkaroon ng hidwaan sa pagitan niya at ng organisasyon na naging sanhi ng kanyang pag-atras. Pinalitan ni Miss World Guadeloupe 2023 Marine Minos si Miss World Guadeloupe 2022 Judith Lachoua bilang kinatawan ng Guadalupe dahil lumagpas na sa panunungkulan ni Lachoua ang petsa ng kompetisyon. Kalaunan ay napalitan din si Minos ni Marie Hatchi dahil sa hindi isiniwalat na dahilan.
Natanggalan ng titulo si Miss World China 2022 Ruan Yue dahil sa "hindi naaangkop" na pag-uugali, at siya ay pinalitan ni Qin Zewen. Natanggalan din si Zewen ng titulo dahil sa palsipikasyon ng kanyang mga kwalipikasyon sa edukasyon at trabaho. Dahil dito, nagkaroon ng isa pang kompetisyong pambansa ang Tsina upang mapili ang kanilang kinatawan sa Miss World, kung saan nagwagi si Ke Xu Xin.
Unang sumali sa edisyong ito ang bansang Togo, at babalik ang mga bansang Moroko na huling sumali noong 1968, Liberya at Rumanya na huling sumali noong 2017, Alemanya, Lesoto, Libano, Martinika, at Simbabwe na huling sumali noong 2018, at Alemanya, Australya, Nuweba Selandiya, Bangglades, Dinamarka, Etiyopiya, Gresya, Guwatemala, Guyana, Kasakistan, Kroasya, Montenegro, Myanmar, Sierra Leone, Taylandiya, at Timog Sudan na huling sumali noong 2019.
Hindi sumali ang mga bansang Albanya, Armenya, Bahamas, Gineang Ekwatoriyal, Lupangyelo, Luksemburgo, Rwanda, Santa Lucia, at Sint Maarten sa edisyong ito. Pinalitan ni Elona Ndrecaj si Angela Tanuzi bilang Miss World Albania dahil sa hindi isiniwalat na dahilan. Gayunpaman, bumitiw rin sa kompetisyon si Ndrecaj dahil ito ay mayroong pasaporte ng Kosobo na siyang hindi kinikilala ng Indiya. Dapat sanang lalahok si Léa Sevenig ng Luksemburgo sa edisyong ito. Gayunpaman, ayon kay Sevenig, hindi na ito magpapatuloy sa kompetisyon matapos na mahinto ang kompetisyon at ang organisasyon ng Miss Luxembourg ay ibinebenta na. Hindi sumali si Divine Muheto ng Rwanda matapos makansela ang kanilang lokal na kompetisyon kasunod ng ilang mga alegasyon ng maling pag-uugali mula sa organisasyon sa mga kandidata.
Hindi rin sumali sa edisyong ito sina Ashley Carrington ng Barbados, Xaria Penn ng Kapuluang Birheng Britaniko, Phonevilai Luanglath ng Laos, Anastasija Ivancova ng Letonya, at Natasha-Joan Mapulanga ng Sambia dahil sa hindi isiniwalat na dahilan.
§ Panalo sa Hamong Digital Media
Sa halip na na lalahok sa mga grupo, gumawa ang mga kandidata ng isang video na binibigyang-pansin ang isang Sustainable Development Goal mula sa Nagkakaisang Bansa. Dalawampu't-lima sa mga kandidata ang napiling lumahok sa final round ng hamon sa The Summit Room sa Bharat Mandapam, New Delhi noong 23 Pebrero 2024, kung saan limang kandidata ang magwawagi at mapapabilang na sa Top 40.
Naganap ang qualifier round ng Hamon sa Palakasan noong 22 Pebrero 2024 sa Thyagaraj Sports Complex kung sa lumahok ang mga kandidata sa isang beep test. Inanunsyo ang tatlumpu't-dalawang kandidatang lalahok sa final round noong 23 Pebrero 2024, na siyang naganap sa National Stadium, Delhi noong 24 Pebrero 2024. Nagwagi si Lucija Begić ng Kroasya sa hamong ito.
Naganap ang hamong Top Model noong 2 Marso 2024 sa Aurika Mumbai SkyCity kung saan dalawang kasuotan ang inirampa kada kandidata. Limang pinalista kada kontinente ang napiling umabante sa hamon, at isang pinalista kada kontinente ang napili bilang continental winner. Mula sa apat na continental winner, napili ang runner-up at ang nagwagi. Nagwagi si Axelle René ng Martinika sa hamong ito.
Inanunsyo ang dalawumpu't-tatlong semi-finalist para sa Hamon sa Talento noong 1 Marso 2024. Matapos hirangin ang dalawumpu't-tatlong semi-finalist, inanunsyo rin kalaunan ang labing-apat na semi-finalist na nagtanghal sa Beauty with a Purpose Gala Dinner na naganap noong 3 Marso 2024. Nagwagi si Imen Mehrzi ng Tunisya sa hamong ito.
Inanunsyo ang sampung semi-finalist para sa Beauty With A Purpose noong 3 Marso 2024 sa Beauty with a Purpose Gala Dinner ng Miss World. Mula sa sampu, apat na kandidata ang magwawagi sa hamong ito na inanunsyo noong 8 Marso 2024. Ang kabuuang nagwagi sa hamong ito ay si Leticía Frota ng Brasil.
Ilang pagbabago ang inimplementa sa edisyong ito. Tulad noong 2019, ang bilang ng mga quarter-finalist sa edisyon ito ay apatnapu. Labintatlo sa mga ito ay nagwagi sa mga Fast Track event, at ang nalalabing dalawampu't-pito ay pinili ng mga hurado. Mula sa apatnapu, labindalawa ang kukunin upang makipag-usap sa mga host. Mula sa labindalawa, dalawang kandidata mula sa apat na rehiyong kontinental ang bubuo sa walong pinalistang sasabak sa paunang question-and-answer round. Pagkatapos nito, isang kandidata mula sa apat na rehiyong kontinental ang mapapabilang sa apat na kandidatang susuriin ang kanilang proyekto para sa Beauty With A Purpose sa mga shark ng Shark Tank India. Mula sa apat, inanunsyo ang isang runner-up at ang bagong Miss World.
112 kandidata ang lumahok sa edisyong ito.